สถานการณ์น้ำเหนือที่นครสวรรค์เริ่มลดลงแล้ว ใช้ระบบชลประทานเร่งระบายน้ำเจ้าพระยา-ป่าสักออกทะเล
นายทวีศักดิ์ ธนเดโชพล รองอธิบดีกรมชลประทาน เปิดเผยภายหลังขึ้นบินสำรวจและติดตามสถานการณ์น้ำในลุ่มน้ำเจ้าพระยาว่า ปริมาณน้ำในพื้นที่ตอนบนบริเวณจังหวัดนครสวรรค์เริ่มลดลงแล้ว โดยที่สถานีวัดน้ำท่า C.2 อ.เมืองนครสวรรค์ มีปริมาณน้ำไหลผ่าน 2,669 ลบ.ม./วินาที ก่อนไหลลงสู่เขื่อนเจ้าพระยา จ.ชัยนาท ซึ่งมีปริมาณน้ำไหลผ่าน  2,779 ลบ.ม./วินาที ส่งผลให้ระดับน้ำด้านท้ายเขื่อนเจ้าพระยาเพิ่มขึ้นเล็กน้อย /ด้านลุ่มน้ำป่าสัก ปัจจุบัน (21 ต.ค. 64) เขื่อนป่าสักชลสิทธิ์ มีปริมาณน้ำไหลเข้าอ่างฯ ลดลงอย่างต่อเนื่อง เนื่องจากปริมาณฝนที่ตกในพื้นที่เหนือเขื่อนลดน้อยลงแล้ว แต่ยังคงเร่งระบายน้ำออกจากเขื่อนป่าสักฯ เพื่อควบคุมปริมาณน้ำให้อยู่ในระดับควบคุม ในอัตรา 600 ลบ.ม./วินาที ทำให้ระดับน้ำในแม่น้ำป่าสักบริเวณด้านท้ายเขื่อนหลายจุดลดลง ทั้งนี้ สถานการณ์น้ำทางตอนบนของลุ่มน้ำเจ้าพระยา มีแนวโน้มลดลงอย่างต่อเนื่อง ด้วยปริมาณฝนที่ตกน้อยลงและใกล้เข้าสู่ฤดูหนาวแล้ว ซึ่งจะทำให้สถานการณ์น้ำในลุ่มน้ำเจ้าพระยาค่อยๆ ดีขึ้นตามลำดับในระยะต่อไป แต่ยังคงมีน้ำท่าที่เกิดจากฝนตกหนักในพื้นที่ภาคกลางในช่วงสัปดาห์ที่ผ่านมา ไหลลงสู่แม่น้ำเจ้าพระยา รวมไปถึงแม่น้ำท่าจีนในปริมาณมาก กรมชลประทาน ใช้ระบบชลประทานในพื้นที่ตอนล่าง เร่งระบายน้ำออกสู่ทะเลอย่างเต็มศักยภาพ รวมไปถึงการนำน้ำเข้าทุ่งพื้นที่ลุ่มต่ำจนเต็มศักยภาพแล้ว ขอให้ประชาชนติดตามสภาพอากาศและสถานการณ์น้ำจากหน่วยงานราชการอย่างต่อเนื่องจนกว่าจะสิ้นสุดฤดูฝน